Athro a chyn-gystadleuydd *Big Brother* yw **Glyn Thomas Wise** (ganwyd 9 Ionawr 1988). Mae'n hanu o Flaenau Ffestiniog a symudodd i Gaerdydd yn 2008 i astudio. Ers 2016 mae'n byw a gweithio yn Shanghai. Bu'n gyflwynydd radio ar BBC Radio Cymru ac yn ymgeisydd gwleidyddol.

Bywyd cynnar ac addysg
----------------------

Yn enedigol o Flaenau Ffestiniog, Gwynedd, mynychodd Ysgol y Moelwyn cyn symud i Ysgol Dyffryn Conwy, Llanrwst lle roedd yn Brif Fachgen. Tra oedd yn yr ysgol, bu'n gweithio fel achubwr bywyd rhan amser yn ei bwll nofio lleol.

Aeth ymlaen i astudio am radd yn Ysgol y Gymraeg, Prifysgol Caerdydd gan ennill radd 2:1 yn 2011.

Ymddangosiad ar Big Brother
---------------------------

Pan ymddangosodd ar raglen Saesneg *Big Brother 7*, bu'n aml yn siarad yn Gymraeg â'i gyd-gystadleuydd Imogen Thomas a chyfieithwyd eu sgyrsiau gydag is-deitlau.

Tra yn y tŷ dysgodd Glyn nifer o sgiliau yn y gegin, megis berwi wy - dathlodd hyn drwy ganu cân yn fyrfyr. Dysgodd cyd-gystadleuydd, Richard, ef sut i olchi'i ddillad. Newidiodd ei steil gwallt yn aml tra yn y tŷ, ynghyd â Pete, gan ei gadw'n flêr, ei eillio a'i liwio yn lliwiau gwahanol. Yn y rownd derfynol daeth Glyn yn ail, gyda 38.8% o'r bleidlais.

Yn dilyn ei ymadawiad o'r tŷ, ymddangosodd Glyn ar nifer o raglenni teledu a radio Cymraeg a Saesneg, gan gynnwys ar sianeli S4C a Radio Cymru.

Gyrfa
-----

### Cyfryngau

Rhwng 2007 a 2011 roedd yn gyflwynydd rheolaidd ar raglen C2 Radio Cymru, i'w glywed ar yr awyr bob nos Fercher a nos Iau gyda Magi Dodd rhwng 8 a 10 y nos. Mae wedi ymddangos mewn hysbyseb yn y ddwy iaith, yn hybu rhoi gwaed. Animeiddiwyd Glyn ar gyfer cartŵn S4C, Cnex. Cyflwynodd raglen *Planed Plant* ar 30 Hydref 2006. Ymddangosodd fel mentor ar raglen *The Big Welsh Challenge* yn 2007, yn dysgu Di Botcher i siarad Cymraeg mewn 12 mis. Roedd Glyn wedi datgan ei awydd i fod yn athro Cymraeg yn nhŷ *Big Brother*.

Lansiodd Glyn ei lyfr *Blwyddyn Fawr Glyn Wise* yn Eisteddfod yr Urdd ym mis Mai 2007. Golygwyd y llyfr gan Beca Brown, ac mae'r llyfr yn un hunangofiannol â phwyslais ar ei flwyddyn ers gadael *Big Brother*.

### Byd Addysg

Yn 2012, cafodd swydd fel athro Cymraeg yn Ysgol Rhydywaun. Yn 2014, cychwynnodd swydd newydd fel Swyddog Lled Ffurfiol yng Nghanolfan Cymraeg i Oedolion Caerdydd a'r Fro. Yn Hydref 2016 aeth i weithio yn Shanghai, Tsieina fel athro Saesneg.

### Gwleidyddiaeth

Yn 2015, dewiswyd Glyn fel ymgeisydd Plaid Cymru ar gyfer Etholiad Cynulliad Cenedlaethol Cymru, 2016 ar gyfer etholaeth Canol Caerdydd. Daeth yn bedwerydd yn yr etholiad gyda 1,951 (7.5%) o bleidleisiau. Ym mis Awst 2016 cyhoeddodd ei fod wedi penderfynu gadael Plaid Cymru am nad oedd yn rhannu "yr un weledigaeth ar gyfer dyfodol ein gwlad" gyda'r blaid.

Cyfeiriadau
-----------

1. ↑   Lleol i Mi: Glyn Wise - Cyflwynydd radio a wnaeth ei enw fel cystadleuydd ar Big Brother. BBC.
2. ↑  *BLWYDDYN WEDI'R BRAWD MAWR; Gwenan Davies ar helyntion Glyn ac Imogen ers gadael y Ty*  , Daily Post, 2 Mehefin 2007.  Cyrchwyd ar 22 Chwefror 2016.
3. ↑  *Glyn yn codi 2:1 ar ei feirniaid*  , Golwg360, 19 Gorffennaf 2011.
4. ↑   Cyflwynwyr: Glyn Wise. BBC Cymru.
5. ↑   Cnex.
6. ↑   Glyn Wise presenting S4C Welsh children's TV programme 'Planet Plant', Wales, Britain - 30 Oct 2006.
7. ↑   Celebrity Team: Glyn Wise. The Big Welsh Challenge, BBC.
8. ↑  Glyn Wise (Mai 2007). gol. Beca Brown: *Blwyddyn Fawr Glyn Wise*. Llanrwst: Gwasg Carreg Gwalch. ISBN 9781845271039. URL
9. ↑  *Big Brother's Glyn Wise gets a new job as Welsh teacher at secondary school*   (en) , 6 Gorffennaf 2012.  Cyrchwyd ar 22 Chwefror 2012.
10. ↑   Hoffen ni eich cyflwyno chi i'r Swyddog Lled-ffurfiol newydd, Glyn Wise! (15 Medi 2014).
11. ↑   Off to #china for a year! Going to be an English teacher in #shanghai #Pudong #exciting times! 10.5 hours flight though! #ugh!. Instagram (19 Hydref 2016). Adalwyd ar 22 Hydref 2018.
12. ↑   Canol Caerdydd. BBC Cymru Fyw.
13. ↑  *Glyn Wise yn gadael Plaid Cymru*  , Golwg360, 26 Awst 2016.

Dolenni allanol
---------------

* Gwefan swyddogol Glyn Wise (archif)
* Glyn Wise ar Twitter
* Cwpwrdd Dillad: Glyn Wise